Nuweling-dramaturge kan nou aansoek doen vir NATi Jong Sterre-projek | Netwerk24
Die aktrise Lee-Ann van Rooi tree vanjaar as mentor vir deelnemers aan die NATi Jong Sterre-projek op. Foto: VERSKAF
Opkomende dramaturge wat graag hulle werk op 'n professionele verhoog wil sien, kan nou aansoek doen vir deelname aan die Jong Sterre-mentorskapprogram. Dié projek word deur die Suidoosterfees, NATi, die Jakes Gerwel-stigting, Kunstekaap en Kunste Onbeperk aangebied, en onderskraag belowende skrywers deur hul verhoogtekste te ontwikkel, af te rond en by die Suidoosterfees op te voer. Die sluitingsdatum vir aansoeke is 27 Mei 2022.
Die mentorskapprogram waarvoor aansoeke nou oop is, sluit 'n skrywersresidensie van drie weke in Somerset-Oos in, waar deelnemers hul tekste onder leiding van die aktrise en teatermaker Lee-Ann van Rooi verhooggereed gaan kry. Die skrywersverblyf in die Jakes Gerwel-stigting se Paulet Huis duur van 25 Julie tot 14 Augustus 2022. Daarná word die tekste onder leiding van Rafiek Mammon in teaterproduksies omskep wat in 2023 by die Suidoosterfees in Kaapstad op die planke gebring sal word. Uittreksels uit die tekste sal ook later vanjaar by die KKNK Teksmark opgevoer word.
Voornemende aansoekers moet teen 27 Mei 2022 e-pos na Theo Kemp stuur by theo@jgf.org.za, en aansoeke moet vergesel word van die teks van 'n nuwe toneelstuk in Afrikaans of Engels, of 'n uittreksel uit 'n nuwe teks, 'n kort CV, asook 'n motiveringsbrief vir deelname aan die program. Geen toneelstuk wat reeds voorheen opgevoer is, of wat reeds deur die proses van teksontwikkeling gegaan het, sal oorweeg word nie.
Suksesvolle kandidate se name sal op 24 Junie 2022 aangekondig word. Die Jakes Gerwel-stigting sal deelnemers se reiskoste na en van Somerset-Oos, sowel as hul verblyf, spyseniering en onderrig by Paulet Huis dek. Die Suidoosterfees en NATi sal die produksiekoste van die stukke dra. Kunstekaap sal ondersteuning bied in die vorm van repetisielokale, dekor, rekwisiete, kostuums en tegniese hulp.